Төсөл

**МОНГОЛ УЛСЫН ЗАСГИЙН ГАЗРЫН ТОГТООЛ**

**ЖУРАМ БАТЛАХ ТУХАЙ**

Монгол Улсын Үндсэн хуулийн жаран гуравдугаар зүйлийн 63.3 дахь хэсэг, Монгол Улсын Засаг захиргаа, нутаг дэвсгэрийн нэгж, түүний удирдлагын тухай хуулийн 44 дүгээр зүйлийн 44.2 дахь хэсэг, Төсвийн тухай хуулийн 14 дүгээр зүйлийн 14.1.15 дахь заалтыг үндэслэн Монгол Улсын Засгийн газраас ТОГТООХ нь:

1.Хурлын төлөөлөгчийн үйл ажиллагаа, тэдгээрийг чадавхжуулах арга хэмжээний зардлын нийтлэг жишгийг Засгийн газраас тухайн жилд тогтоосон хөдөлмөрийн хөлсний доод хэмжээг сард нийслэлийн Хурлын төлөөлөгчид 3 дахин хүртэл, аймаг, дүүргийн Хурлын төлөөлөгчид 2 дахин хүртэл нэмэгдүүлсэнтэй, сумын Хурлын төлөөлөгчид хөдөлмөрийн хөлсний доод хэмжээтэй тэнцүү байхаар тогтоосугай.

2.”Иргэдийн Төлөөлөгчдийн Хурлын Төлөөлөгчийн үйл ажиллагаа, тэдгээрийг чадавхжуулах арга хэмжээний зардлын нийтлэг жишиг, зарцуулах, тайлагнах журам”-ыг хавсралт ёсоор баталсугай.

 ГАРЫН ҮСЭГ

 Засгийн газрын 2021 оны ... дугаар

 сарын ...-ны өдрийн ... дугаар

 тогтоолын хавсралт

ИРГЭДИЙН ТӨЛӨӨЛӨГЧДИЙН ХУРЛЫН ТӨЛӨӨЛӨГЧИЙН

ҮЙЛ АЖИЛЛАГАА, ТЭДГЭЭРИЙГ ЧАДАВХЖУУЛАХ АРГА ХЭМЖЭЭНИЙ

ЗАРДЛЫН НИЙТЛЭГ ЖИШИГ ТҮҮНИЙГ ЗАРЦУУЛАХ, ТАЙЛАГНАХ

ЖУРАМ

**Нэг.Нийтлэг зүйл**

1.1.Монгол Улсын Засаг захиргаа, нутаг дэвсгэрийн нэгж, түүний удирдлагын тухай хуулийн 44 дүгээр зүйлийн 44.2 дахь хэсэгт заасан Иргэдийн Төлөөлөгчдийн Хурлын Төлөөлөгч /цаашид “Төлөөлөгч” гэх/-ийн үйл ажиллагаа, тэдгээрийг чадавхжуулах арга хэмжээний зардлын нийтлэг жишгийг тогтоох, түүнийг зарцуулах, тайлагнахад энэхүү журмыг мөрдөнө.

 1.2.Иргэдийн Төлөөлөгчдийн Хурлын Төлөөлөгчийн үйл ажиллагаа, тэдгээрийг чадавхжуулах арга хэмжээний зардлын нийтлэг жишиг түүнийг зарцуулах, тайлагнах журмын зорилго нь /цаашид “журам” гэх/ аймаг, нийслэл, сум, дүүргийн Иргэдийн Төлөөлөгчдийн Хурлын Төлөөлөгчийн хуулиар олгосон эрх, үүргийг хэрэгжүүлэх үйл ажиллагааг төлөвлөх, тайлагнах, мэдээлэх, үнэлэх, үйл ажиллагааны зардлыг санхүүжүүлэх, Төлөөлөгчдийг чадавхжуулах, хөгжүүлэх, сургалтад хамруулахтай холбогдсон харилцааг зохицуулахад оршино.

 1.3.Нутаг дэвсгэрийн нийгэм, эдийн засгийн асуудлуудыг хуулийн хүрээнд бие даан шийдвэрлэх эрх хэмжээний хүрээнд хэрэгжүүлэх Хурлын байгууллагын үйл ажиллагаа, Төлөөлөгчийн хэрэгжүүлэх үйл ажиллагаа, тэднийг чадавхжуулах арга хэмжээг тухайн жилд төлөвлөх, хэрэгжүүлэх ажлын зардлыг Хурлын төсөвт тусгаж санхүүжүүлэх, түүнийг зарцуулах, тайлагнах үйл ажиллагааг Хурлын Ажлын алба /цаашид “Ажлын алба” гэх/ хариуцан гүйцэтгэнэ.

**Хоёр. Төлөөлөгчийн хэрэгжүүлэх үйл ажиллагаа,**

 **тэдгээрийг чадавхжуулах арга хэмжээ**

 2.1.Аймаг, нийслэл, сум дүүргийн Хурлын Төлөөлөгчийн үйл ажиллагаанд шаардагдах зардлын хэмжээг тухайн орон нутгийн онцлог байдал, хүн ам, газар зүйн байршил зэргийг харгалзан тогтооно.

2.2.Үйл ажиллагааны зардал нь Төлөөлөгчийн хуулиар хүлээсэн чиг үүргээ хэрэгжүүлэх, сонгогчдын дунд зохион байгуулах арга хэмжээ, албан томилолт, тээврийн болон бусад зардлаас бүрдэнэ.

 2.3.Төлөөлөгчийн үйл ажиллагаа нь Засаг захиргаа, нутаг дэвсгэрийн нэгж, түүний удирдлагын тухай хуулийн 39 дүгээр зүйлд заасан эрх үүргийг хэрэгжүүлэхэд Төлөөлөгчийн идэвх, оролцоогоор илэрхийлэгдэх бөгөөд дараах үйл ажиллагааг хэрэгжүүлнэ:

2.3.1.Ээлжит болон ээлжит бус хуралдаанд оролцох, үг хэлж санал шүүмжлэл гаргах; хэлэлцэж байгаа асуудлын талаар асуулт асууж хариулт авах, санал, дүгнэлт гаргах, санал хураалгах, таслах эрхтэй оролцох;

2.3.2.Хурлын Зөвлөл, Хурлын хороо, дэд хорооны болон ажлын хэсгийн бүрэлдэхүүнд дарга, гишүүнээр ажиллах;

2.3.3.Хурал, хуралдаанд тухайн нутаг дэвсгэрийн амьдралын тулгамдсан тодорхой асуудал болон цаг үеийн шинжтэй зайлшгүй шийдвэрлэх шаардлагатай асуудлыг хэлэлцүүлэхээр санаачлах, санал оруулах;

2.3.4. Тухайн орон нутгийн Төлөөлөгч сонгогдсон тойргийнхоо хөгжлийн болон иргэдийн амьдралын чанарыг дээшлүүлэх, ажлын байрыг нэмэгдүүлэх, амьдрах орчныг сайжруулах, ногоон байгууламжийг нэмэгдүүлэх чиглэлийн ажлын саналыг эдийн засаг, нийгмийн хөгжлийн талаарх бодлогын баримт бичигт тусгуулж ажиллах, биелэлтэд хяналт тавих;

2.3.5.Хурлаас тухайн нутаг дэвсгэрийн иргэдийн эрх, хууль ёсны ашиг сонирхлыг хамгаалахтай холбоотой асуудал хэлэлцэх тохиолдолд гарах шийдвэрт тусгах саналыг цахим хуудсаар болон бусад хэлбэрээр иргэд сонгогчдоос авч хурлын шийдвэрт тусгуулж ажиллах;

2.3.6.Хууль тогтоомж, Хурлын шийдвэрийг тойргийнхоо иргэдэд тайлбарлан таниулж сурталчлах, Төлөөлөгчийн хувьд хийсэн ажлынхаа талаарх мэдээллийг цахим хуудсаар болон бусад хэвлэл мэдээллийн хэрэгслээр мэдээлж, иргэд, сонгогчдод тайлагнаж ажиллах;

2.3.7.Тойргийнхоо иргэд, сонгогчдын дунд зохион байгуулах уулзалт ярилцлага, хурал зөвлөгөөн, зөвлөлдөх санал асуулга, хэлэлцүүлэг, нутаг дэвсгэрийн тулгамдсан асуудлаар санал авах арга хэмжээг зохион байгуулах;

2.3.8.Төлөөлөгч нь иргэдийн төлөөлөл болохын хувьд тэднээс тавьсан өргөдөл, санал, гомдлыг зохих журмын дагуу төрийн болон аж ахуйн нэгж байгууллагад уламжлах, шийдвэрлүүлэх, хамтран ажиллах;

2.3.9.Тухайн нутаг дэвсгэрийн хэмжээнд тулгамдаж буй зайлшгүй шийдвэрлэвэл зохих ажил, арга хэмжээг эрэмбэлэн иргэдэд танилцуулах, тэдний саналыг авах ажлыг холбогдох төрийн захиргааны байгууллагатай хамтран зохион байгуулж Орон нутгийн хөгжлийн сангийн хөрөнгөөр хийгдэх ажлын жагсаалтад тусгаж ажиллах;

 2.4.Төлөөлөгчийг чадавхжуулах арга хэмжээ гэж холбогдох хууль тогтоомжоор олгогдсон эрх, үүргийг хэрэгжүүлэхэд шаардлагатай мэдлэг, ур чадвар, туршлага, харилцаа хандлагыг цаг үеийн өөрчлөлт, шинэ техник, технологийн хөгжил, дэвшил, нийгэм, эдийн засаг, эрх зүйн орчны шинэчлэл зэргийг үйл ажиллагаандаа хэрэглэх дадал хэвшлийг нэмэгдүүлэхэд чиглэгдсэн сургалт, арга хэмжээг ойлгоно.

 2.5.Төлөөлөгчийг чадавхжуулах арга хэмжээ, сургалтыг дараах байдлаар тодорхойлж, зардлыг санхүүжүүлж болно.

 2.4.1. Зорилтот сургалт

 2.4.2. Чиглүүлэх сургалт

 2.4.3. Богино хугацааны түргэвчилсэн сургалт

 2.4.4. Цахим болон зайны сургалт

 2.4.5. Төлөөлөгчдийг хөгжүүлэх сургалт

 2.4.6. Гадаад дотоодын туршлага судлах сургалт

 2.5.Хурлын Төлөөлөгчдөд зориулсан чадавхжуулах арга хэмжээ, сургалтыг тухайн орон нутгийн онцлог, цаг үеийн нөхцөл байдлыг үнэлэн, хууль тогтоомжоор олгогдсон чиг үүргийн хүрээнд Төлөөлөгчийн саналын дагуу түүний эрэлт хэрэгцээнд тулгуурлан Хурлын Ажлын албанаас зохион байгуулах бөгөөд Засгийн газрын Хэрэг эрхлэх газрын харьяа Удирдлагын академи, Төрийн албаны зөвлөлийн итгэмжлэгдсэн сургалтын байгууллага, төсөл хөтөлбөр хэрэгжүүлж байгаа төрийн бус байгууллага, эрдэмтэн судлаачдын багтай хамтарч зохион байгуулж болно.

 2.6.Тухайн шатны Хурлын дарга болон “Хурлын Зөвлөл”-тэй зөвшилцөж Төлөөлөгчийг гадаад, дотоодод туршлага судлах сургалтад хамруулж болно.

 2.7.Албан ёсны айлчлал болон танилцах аялалаар гадаад, дотоод арга хэмжээнд оролцоход нь бэлэг дурсгалын зардлын хэмжээг нэг Төлөөлөгчид 50,0 мянга хүртэл төгрөгөөр, албан томилолтын зардлыг “Зардлын хэмжээ тогтоох тухай” Сангийн сайдын 2018 оны 301 дүгээр тогтоолоор батлагдсан зардлын жишгээр тооцож олгоно.

 2.8.Төлөөлөгчийн үйл ажиллагааг хэрэгжүүлэхэд шаардагдах тээврийн зардлыг аймаг, сумын нэг Төлөөлөгчид жилд 800,0 мянган төгрөгөөс хэтрэхгүй байхаар, нийслэл, дүүргийн төлөөлөгчид жилд 400,0 мянган төгрөгөөс хэтрэхгүй байхаар тооцож олгож болно.

 2.9.Төлөөлөгчийн үйл ажиллагаа, чиг үүргээ хэрэгжүүлэх, тэдгээрийг чадавхжуулах зардлыг энэ журамд тогтоосон жишиг хэмжээг үндэслэн төлөвлөж тухайн шатны Хурлын төсөвт тусгана.

 2.10.Төлөөлөгчийн сургалтад хамрагдах хүсэлт, сургалтын байгууллагатай хийсэн гэрээг үндэслэн сургалтын төлбөрийн асуудлыг шийдвэрлэж, гэрээг дүгнэж ажиллана.

 2.11.Үйл ажиллагааны зардлыг Төлөөлөгчийн арилжааны банкин дахь нэрийн дансанд шилжүүлнэ.

**Гурав. Төлөөлөгчийн үйл ажиллагаа, чадавхжуулах арга**

 **хэмжээний зардлыг санхүүжүүлэх, тайлагнах**

 3.1.Тухайн шатны Хурлын Ажлын алба нь Төлөөлөгчийн үйл ажиллагаа, чадавхжуулах арга хэмжээний зардлыг Төлөөлөгч бүрийн нэрээр төсөвлөн, тэдний зөвшөөрлөөр зориулалтынх нь дагуу зарцуулна.

 3.2.Төлөөлөгчийн төсвийн гүйцэтгэлийг тэдний бүрдүүлж, гарын үсэг зурж баталгаажуулсан зарцуулалтын тайлан, холбогдох санхүүгийн баримтыг үндэслэн Хурлын Ажлын алба улирал бүр гаргаж, Төлөөлөгч тус бүрт танилцуулна.

 3.3.Төлөөлөгч нь өөрийн үйл ажиллагааны зардалд багтаан төсвийн зарцуулалтын тайлан, холбогдох санхүүгийн баримтыг зохих хууль тогтоомжийн дагуу үнэн зөв бүрдүүлж, тогтоосон журмын дагуу Хурлын Ажлын албанд тухай бүр гаргаж өгөх үүрэгтэй.

 3.4.Хурлын Ажлын алба нь тухайн Төлөөлөгчийн төсвийн гүйцэтгэлийг гаргахдаа хэтрэлт, хэмнэлтийг зардлын зүйл, анги тус бүрээр тооцон мэдээлж, холбогдох арга хэмжээг авч хэрэгжүүлнэ.

 3.5.Төлөөлөгчийн үйл ажиллагаа, чадавхжуулах арга хэмжээнд шаардагдах зардлын төсвийг сар, улирлаар хуваарилах бөгөөд урьд олгогдсон төсвийн гүйцэтгэлийн санхүүгийн баримт, тайланг бүрэн гаргасны дараа тэдний бичгээр ирүүлсэн хүсэлтийг үндэслэн дараагийн сар, улирлын төсөвт зардлыг тухай бүрт нь олгоно.

 3.6.Төлөөлөгч нь тухайн сар, улирлын төсөвт зардлаа хэтрүүлэн зарцуулахыг хориглоно.

 3.7.Төлөөлөгч үйл ажиллагаа зохион байгуулахдаа зардлыг хэмнэсэн бол зарцуулаагүй үлдэгдлийг үйл ажиллагаа дууссанаас хойш ажлын 5 хоногийн дотор, тодорхой шалтгаан, нөхцөл байдлын улмаас үйл ажиллагааг хэрэгжүүлэх боломжгүй болсон бол зардлын санхүүжилтийг мөн ажлын 5 хоногийн дотор Хурлын байгууллагын дансанд эргүүлэн тушаана.

 3.8.Ажлын алба нь Төлөөлөгчийн зардлын гүйцэтгэлийг хууль тогтоомжийн дагуу сар, улирал, жилийн төсвийн гүйцэтгэлийн тайланд тусган, нягтлан бодох бүртгэлийн журмын дагуу тооцоо нийлж, аудитын байгууллагаар хянуулж, дүгнэлт гаргуулна.

 3.9.Ажлын алба Төлөөлөгчдийн үйл ажиллагааны болон чадавхжуулах сургалт арга хэмжээний зардлын нэгдсэн тайланг нэгтгэж Зөвлөлийн хуралд танилцуулах бөгөөд шаардлагатай гэж үзвэл Хурлын нэгдсэн хуралдаанд танилцуулж болно.

 3.10.Ажлын гүйцэтгэл, үр дүн хангалтгүй үнэлэгдсэн, нягтлан бодох бүртгэлийн тухай хууль тогтоомжийг зөрчсөн, санхүүгийн анхан шатны баримтыг хугацаанд нь зохих түвшинд тайлагнаагүй үйл ажиллагааны тайланг холбогдох баримт бичгийн хамт баримтжуулан ирүүлээгүй төлөөлөгчид дараагийн үйл ажиллагааны санхүүжилтийг олгохгүй.